《和蒲大受王园泛舟用文老韵 其五》
宋代·郭印

晚风江色佳，水碧烟冥冥。聊持一壶酒，落日相与倾。

浮荣何预人，于焉乐此生。往来信扁舟，恍若空中行。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。